google/wiki40b huggingface dataset:
Linas Virginijus Medelis

Biografija

1969 m. baigė Molėtų vidurinę mokyklą. 1970–1972 m. tarnavo TSRS kariuomenėje, 1979 m. Vilniaus universiteto Istorijos fakultete baigė žurnalistiką.
1974–1975 m. žurnalo „Mokslas ir gyvenimas“ Technikos skyriaus vedėjas, vėliau Lietuvos TSR žurnalistų sąjungos kūrybinių sekcijų vedėjas, dirbo statybose, autobuso vairuotoju, miško sakintoju. 1985–1988 m. – žurnalo „Jaunimo gretos“ skyriaus vedėjas, 1988–1990 m. savaitraščio „Atgimimas“ faktiškasis vyriausias redaktorius, bendrovės „Atgimimas“ direktorius, 1990–1992 m. – leidinio „Vilniaus laikraštis“ redaktorius, nuo 1992 m. – leidyklos „Vilniaus laikraštis“ savininkas ir vyriausiasis redaktorius.  Iki 2008 m. dirbo įvairiose redakcijose ir leidyklose, leidinių „Respublika“, „Veidas“ redakcijose, rengė laidas „Laisvosios Europos radijui“, „Užupio radijui“.
Gyvena Vilkaraisčių kaime, Molėtų rajone.

Leidyba

Subūrė redakcijų kolektyvus bei įkūrė periodinių leidinių Vilniuje, Kaune, Utenoje, Molėtuose: „Vilniaus laikraštis“, „Pirmadienis“, „Kauno pirmadienis“, „Turizmas ir laisvalaikis“, „BŪK“, „Kapitalas“, „Laisvės alėja“, „Tai bent“ ir kitus, , „Molėtų žinios“, „Utenos diena“, , juos redagavo.

Kūryba

Paskelbė kelias dešimtis straipsnių daugiausia politine, kultūrine, žurnalistikos analizės tematika, įskaitant ir satyros žanrą. Spausdinasi žurnaluose „Metai“, „Kultūros barai“, laikraščiuose „Respublika“, „Lietuvos žinios“, internetinėje spaudoje – „Alfa.lt“, „Bernardinai.lt“, „Balsas.lt“ ir kt.
K. Umbraso literatūrinės premijos] laureatas.

Visuomeninė veikla

Aktyviai dalyvavo Lietuvos persitvarkymo sąjūdžio veikloje, pirmojo suvažiavimo delegatas, rinko žurnalistų parašus, inicijuodamas 1990 m. neeilinį Lietuvos TSR žurnalistų sąjungos suvažiavimą, kuriame ji atsiskyrė nuo TSRS žurnalistų sąjungos, pats iš nepriklausomos Lietuvos žurnalistų sąjungos pasitraukė 2005 m. 1993 m. Lietuvos periodinės spaudos leidėjų asociacijos įkūrimo iniciatorius.
Kaip satyrinio savaitraščio „Pirmadienis“ leidėjas ir redaktorius finansavo bei paskatino aktorių R. Vilkaitį kandidatuoti į valstybės prezidento postą (1993), atstovauti neegzistuojančią Duonos valgytojų partiją, rėmė jį masiniais renginiais, informacija, reklaminiais-agitaciniais straipsniais, siekiant sušvelninti bendrą politinę įtampą rinkimų metu. 
Partijų veikloje nedalyvauja.
VPS Vaasa

Istorija

Klubo ištakos siekia 1924 m. Yra tapę šalies čempionais.
Gudobelė

Augalų morfologija

Tai neaukšti, dažniausiai užaugantys 3-5 m ar iki 10–15 m aukščio krūmai ir medeliai.
Augalas su kieta mediena ir tvirtais dygliais – gera apsigynimo priemone.
Žiedai sukrauti skydiškuose ar skėtiškuose žiedynuose. Nemalonaus kvapo dėl trimetilamino.
Vaisiai – raudoni, oranžiniai, geltoni obuolėliai, su sausu miltingu arba sultingu minkštimu ir 1-5 kauliukais. Vaisiuose susikaupia nemažai organinių rūgščių, flavonidų ir kt.

Vaistinės augalo savybės

Manoma, kad gudobelė padeda esant širdies ligoms, aukštam kraujospūdžiui, blogai atminčiai, nervinei įtampai, nemigai.
Klintis

Klintis (CaCO₃) yra nuosėdinė uoliena daugiausia sudaryta iš mineralo kalcito. Be šio mineralo klintyje yra arogonito, dolomito ir kitų mineralų. Pagrindinis kalcito šaltinis yra jūriniai organizmai. Šių organizmų palaidoti skeletai ar kriauklės sudaro didelius klinties masyvus. Tokia klintis, sudaryta iš jūrinių organizmų kriauklių, vadinama kriauklainiu. Klintis taip pat nusėda dėl požeminio vandens veiklos. Tai atsitinka, kai ištirpęs kalcio karbonatas kristalizuojasi tuštumose. Dideli klinčių varvekliai sudaro stalaktitus, stalagmitus ir kolonas.
Kita klinties forma yra oolitinė klintis, kuri skiriasi savo specifine granuliuota struktūra. Ši klinties forma susidaro iškritus krituliams šiltuose sekliuose druskinguose vandens telkiniuose. Dar viena klinties atmaina yra ežerinė klintis. Ji susidaro tam tikruose ežeruose (priklausomai nuo gylio) iš ežerinių bestuburių liekanų. Klintis sudaro iki 10 procentų visų nuosėdinių uolienų.
Gryna klintis yra baltos arba beveik baltos spalvos. Dėl įvairių priemaišų, molio, smėlio, organikos, hematito ar kitų, klinties spalva gali kisti. Struktūra taip pat įvairuoja dėl formavimosi sąlygų. Ji gali būti masyvi, klastinė, kristalinė, granulinė. Kalcito, kvarco, dolomito, barito, pirito kristalai gali užpildyti klintyje esančius plyšius, tuštumas. Klintyje kartais būna titnago gniutulų.
Kai klintis slūgso šalia žemės paviršiaus ir lietaus vanduo sunkiasi per ją, tokiose vietose klintis išplaunama. Vyksta karsto procesai ir formuojasi karstinės tuštumos – olos.

Klinties panaudojimas

Klinties panaudojimas gana platus. Sutrupinta klintis naudojama kelių tiesimui. Klinties blokai – pastatų statymui. Klintis panaudojama kaip žaliava cemento, kalkių gamybai, rūgščių dirvožemių kalkinimui.

Klintis Lietuvoje

Šios uolienos daugiausia randama ordoviko – kreidos amžiaus dariniuose. Svarbiausi klinties telkiniai Lietuvoje yra ankstyvojo permo amžiaus. Eksploatuojami telkiniai yra šiaurinėje Lietuvos dalyje daugiausia Naujojoje Akmenėje (sluoksniai arčiausiai prie žemės paviršiaus). Šios uolienos yra išžvalgyta apie 350 mln. t. Po ledynmečio susidariusi ežerinė klintis taip pat gali būti eksploatuojama, tačiau jos klodai yra santykinai mažesni. Šių uolienų telkinių išžvalgyta apie 30 mln. t.
Islandijos futbolo varžybos 1971 m.

„Auksinės“ rungtynės

Papildomos rungtynės: IBK Keflavik – IBV Vestmannaeyjar 4-0
Gegužės 24

Vardadieniai

Joana – Žaneta – Vincentas – Vilmantas – Gina – Gerardas – Žana
Darbo taryba

Darbo taryba – darbuotojų interesams atstovaujanti institucija įmonėje; institucionalizuota darbuotojų atstovybė įmonėse, įstaigose bei organizacijose.

Lietuva

Darbo taryba - darbuotojų atstovaujamasis organas, ginantis darbuotojų profesines, darbo, ekonomines ir socialines teises bei atstovaujantis jų interesams (LR darbo tarybų įstatymas, 2 str. 2 d.). Statusą ir sudarymo tvarką Lietuvoje nustato 2004 m. LR darbo tarybų įstatymas.
Darbo taryba turi visas kolektyvinio atstovavimo subjektų teises, jeigu įmonėje, įstaigoje ar organizacijoje nėra veikiančios profesinės sąjungos ir jeigu darbuotojų kolektyvo susirinkimas darbuotojų atstovavimo ir gynimo funkcijos neperdavė atitinkamos ekonominės veiklos šakos profesinei sąjungai (LR darbo kodeksas, 19 str. 1 d.). Darbo taryba negali atlikti funkcijų, kurios pagal įstatymus yra pripažintos kaip profesinių sąjungų prerogatyva (LR DK 21 str. 3 d.).

Sudarymas

Darbo taryba sudaroma tais atvejais, jeigu įmonėje nėra veikiančios profesinės sąjungos ir jeigu darbuotojų kolektyvo susirinkimas darbuotojų atstovavimo ir gynimo funkcijos neperdavė atitinkamos ekonominės veiklos šakos profesinei sąjungai (LR DTĮ 3 str. 1 d.).
Įmonėje, neatsižvelgiant į tai, ar ji turi filialų, atstovybių bei kitų struktūrinių padalinių, gali būti sudaroma tik viena darbo taryba.
Darbo taryba sudaroma įmonėje, kurioje LR DTĮ 5 straipsnyje nustatyta tvarka apskaičiuotas darbuotojų skaičius yra ne mažesnis kaip 20.
Įmonėje, kurioje dirba mažiau kaip 20 darbuotojų, darbo tarybos funkcijas įgyvendina darbuotojų atstovas, renkamas darbuotojų kolektyvo susirinkime. Darbuotojų kolektyvo susirinkimas yra teisėtas, kai jame dalyvauja ne mažiau kaip pusė įmonės darbuotojų. Darbuotojų atstovui taikomos visos šio ir kitų įstatymų, norminių teisės aktų ir kolektyvinių sutarčių nuostatos, nustatančios darbo tarybos ir jos narių teises, pareigas ir garantijas.

Vokietija

Vokietijoje Darbo taryba (vok. Betriebsrat) renkama įmonėse, kuriose dirba bent 5 nuolatiniai darbuotojai. Tai nustato 1972 m. Įmonės santvarkos įstatymas (Betriebsverfassungsgesetz 1972). Jo pirmtakai - Veimaro Respublikos 1920 m. Betriebsrätegesetz, 1952 m. Betriebsverfassungsgesetz (BetrVG).
Draudimas nuo nelaimingų atsitikimų

Draudimas nuo nelaimingų atsitikimų – ne gyvybės draudimo rūšis, suteikianti draudimo apsaugą, kai dėl nelaimingo atsitikimo padaroma žala apdraustojo sveikatai, jis netenka darbingumo ar miršta. Nuo nelaimingų atsitikimų savo darbuotojus gali apdrausti ir darbdaviai. Tokiu atveju draudimas atlygina dėl nelaimingo atsitikimo padarytą žalą darbuotojo sveikatai, užtikrina apsaugą, kai darbuotojas netenka darbingumo ar nelaimingas atsitikimas tampa jo mirties priežastimi. Draudimo įmoka priklauso nuo apdraustojo darbo pobūdžio, laisvalaikio pomėgių, pasirinktų rizikų, draudimo sumų.
Kupriaus gauja

Turinys

Pagarsėjęs nusikaltėlis Vinčenzo Maracis, pravarde Kuprius, grįžta į Romą, kad apiplėštų inkasatorių automobilį. Į pagalbą jis pasitelkia 4 sėbrus, tačiau pastarieji nusprendžia pasinaudoti sumaištimi ir atsikratyti vadeiva, kurį lengva atpažinti. Nors sužeistam Kupriui pavyksta pasislėpti, policija ieško būtent jo, o ne kitų gaujos narių. Medžiojamas Vinčenzo, padedamas dvynio brolio Sergio ir savo draugės Marijos, pradeda rengti planą...
Lenkijos žydų istorijos muziejus

Lenkijos žydų istorijos muziejus (lenk. Muzeum Historii Żydów Polskich) – muziejus Varšuvoje, Lenkijoje, pastatytas buvusioje Varšuvos geto teritorijoje. Kertinis akmuo buvo padėtas 2009 m., pradėjo veikti 2013 m. balandį, o pagrindinė ekspozicija buvo lankytojams pristatyta 2014 m. spalį d. Postmodernistinio pastato, kurio konstrukciją sudaro stiklas, varis ir betonas, architektai – Rainer Mahlamäki ir Ilmari Lahdelma.

Istorija

Muziejaus, parodančio Lenkijos žydų istoriją, idėja atsirado 1995 m. Tais pačiais metais Varšuva šiam tikslui išskyrė žemės sklypą miesto dalyje Muranuv, kur kadaise buvo Varšuvos getas. 2005 m. buvo įvykdytas pastato konkursas, kurį laimėjo Suomijos architektai Rainer Mahlamäki ir Ilmari Lahdelma. Statybos prasidėjo 2009 m. birželio 30 d.
Buvo planuota, kad statybos užtruks apie 30 mėnesių. Bendros statybų ir ekspozicijų išlaidos siekia apie 300 mln. zlotų.
Kultūrinė ir edukacinė veikla muziejaus pastate buvo pradėta vykdyti nuo 2013 m. balandžio 19 d., minint 70-ąsiais Varšuvos geto sukilimo metines. Per keletą pirmų mėnesių apie 180 000 lankytojų aplankė pirmąsias laikinas parodas, dalyvavo edukaciniuose ir kultūriniuose renginiuose. Didysis pagrindinės ekspozicijos atidarymas įvyko 2014 m. spalio 28 d. Parodą iškilmingai atidarė Lenkijos Respublikos prezidentas Bronisław Komorowski ir Izraelio prezidentas Reuven Rivlin.
Planuojama, kad kiekvienais metais muziejuje lankysis apie 250 000 žmonių.
Mokesčių administratorius

Mokesčių administratorius - už mokesčių administravimą atsakinga valstybės įstaiga ar institucija, turinti įstatymų suteiktus įgaliojimus veikti mokesčių administravimo srityje. Lietuvoje - Valstybinė mokesčių inspekcija; Vokietijoje - vad. „Finansų tarnyba“ (vok. Finanzamt).
Šiaulių Stasio Šalkauskio gimnazija

Istorija

1938 m. pastatytas ir įrengtas pirmasis mokyklos pastatas (du aukštai ir pusrūsis) ir iš netoliese esančio privataus namo perkelta pradinė mokykla. 1952 m. pradinė mokykla reorganizuota į septynmetę. 1956 m. pripažintas vidurinės mokyklos statusas ir suteiktas pavadinimas – VII vidurinė mokykla. 1957 m. prie senojo pastato pastatytas priestatas, kuriame įrengti fizikos, chemijos, medicinos ir kiti kabinetai, biblioteka.
1965 m. mokykloje pradėta mokyti vokiečių kalbos pagal sustiprinto mokymo programą. 1967 m. naujajame priestate įrengti pradinių klasių, biologijos, užsienio kalbų, matematikos, namų ruošos kabinetai, medžio dirbtuvės, valgykla, dvi sporto salės, į erdvesnes patalpas persikėlė mokyklos biblioteka. Tuo metu 32 klasėse mokėsi 1124 moksleiviai.
1988 m. mokykla atšventė savo 50-tąjį jubiliejų. Padedant tuometiniams šefams, baldų gamybiniam susivienijimui „Venta“, įrengtas vitražas, kuris ir dabar puošia mokyklos fasadą. Vitražo dailininkė Ilona Mickevičiūtė, meistrai – tėvas ir sūnus Zigmas ir Sigitas Laurinaičiai. 1994 m. kovo 28 d. mokyklos pedagogų kolektyvo prašymu Šiaulių miesto valdybos potvarkiu Nr. 144 mokyklai suteiktas filosofo, pedagogo, visuomenės veikėjo profesoriaus Stasio Šalkauskio (1886–1941) vardas. Tais metais mokykloje dirbo 62 pedagogai, 36 klasėse mokėsi 711 moksleivių. 1996 m. atidarytas mokyklos muziejus. 2008 m. mokykla atšventė 70-ties metų jubiliejų. 2009 m. liepos 9 d. Stasio Šalkauskio vidurinė mokykla tapo gimnazija.
Mokykla palaiko glaudžius ryšius su Ragainės, Rėkyvos, Zoknių, Salduvės progimnazijomis, kurių mokiniai atvyksta tęsti pagrindinio išsilavinimo programos po 8 klasių. Mokyklos tikslas – tapti šiuolaikine, kokybišką ugdymo turinį teikiančia gimnazija, mikrorajono švietimo ir kultūros centru. Mokyklos bendruomenė bendrauja ir bendradarbiauja su Rygos „Agenskalna“ gimnazijos mokytojais ir mokiniais, palaiko glaudžius ryšius su Švedijos Malgomaj gimnazijos bendruomene, Vokietijos Ventorfo gimnazija.
Monica Lewinsky

Monica Samille Lewinsky (g. 1973 m. liepos 23 d. San Franciske, Kalifornijoje) – amerikietė, su kuria JAV prezidentas Bill Clinton prisipažino turėjęs „nederamų santykių”, kai ši dirbo Baltuosiuose Rūmuose 1995–1996 m. Šis sekso skandalas ir jo padariniai tapo žinomi Lewinsky skandalo pavadinimu.
Gimė San Francisko mieste Rusijos žydų šeimoje. Mokėsi Beverli Hilso vidurinėje mokykloje. Vėliau įstojo į Santa Monikos koledžą, Lewis & Clark koledže apgynė psichologijos diplomą.
1995 m. persikėlė į Vašingtoną dirbti Baltuosiuose rūmuose. Nuo 1995 m. lapkričio 15 d. iki 1996 m. balandžio 7 d. Lewinsky turėjo intymių santykių su JAV prezidentu Bill Clinton, jos pasakojimu tik oraliniu būdu. Po kilusio skandalo ji buvo perkelta dirbti į Pentagoną, rašė knygą.
Ivanas Černiachovskis

Ivanas Danilovičius Černiachovskis (rus. Иван Данилович Черняховский, 1906 m. birželio 29 d. Oksanino kaime, Umanės rajonas, Ukraina – 1945 m. vasario 18 d. Melzake, dab. Lenkija, Varmijos Mozūrų vaivadija) – jauniausias Tarybinės armijos armijos generolas, 3-ojo Baltarusijos fronto vadas.

Biografija

Prieš pradėdamas tarnauti Raudonojoje armijoje 1924 m. jis dirbo geležinkelyje darbininku. 1928 m. Kijeve baigė artilerijos karininkų mokyklą, o 1936 m. Šarvuočių ir motorizuoto transporto karinės technikos akademiją.
1928–1931 m. artilerijos mokomojo skyriaus, baterijos vadas. 1938–1941 m. vadovavo šarvuočių daliniams, kurie bazavosi Kijevo ir Baltarusijos karinėje apygardoje. 1941 m. kovo mėn. vadovavo 28-ajai šarvuočių divizijai Baltijos karinėje apygardoje. Per mūšius nuo 1942 m. liepos mėn. pasižymėjo ir tapo 18-ojo šarvuočių korpuso vadu, kovojo Voronežo fronte, o greitai tapo 60-osios armijos, kovojusios Kurske vadu. Kaip armijos vadas kovojo Ukrainoje. Už Dniepro forsavimą 1943 m. spalį suteiktas Tarybų Sąjungos didvyrio vardas. Nuo 1944 m. balandžio mėn. vadovavo Vakarų frontui, o nuo balandžio 24 d. 3-ajam Baltarusijos frontui. Jo vadovaujamas frontas pasiekė žymių pasiekimų, pavyzdžiui, 100 tūkst. vokiečių kareivių apsupimas Minsko rytuose. Vadovavo Vilniaus ir Kauno operacijoms, dėl kurių vokiečiai buvo išstumti iš Lietuvos ir šiaurės vakarų Baltarusijos į kairįjį Nemuno krantą. Po šių operacijų 1944 m. liepos mėn. antrą kartą suteiktas Tarybų Sąjungos didvyrio vardas.
1945 m. sausio mėn. 3-asis Baltarusijos frontas dalyvavo Rytų Prūsijos operacijoje, pralaužė vokiečių gynybą ir šiaurės Prūsijoje kartu su 2-uoju Baltarusijos frontu atkirto pagrindines vokiečių pajėgas Semboje, dab. Kaliningrado sritis ir Aistmarių pakrantėse. Mirė nuo sviedinio skeveldros žaizdos, kai tikrino fronto liniją Melzako apylinkėse.
Buvo palaidotas Vilniuje Gedimino gatvės aikštėje prieš LKP CK rūmus, bet Lietuvai atgavus nepriklausomybę 1993 m. giminių prašymu perlaidotas Maskvos Novodevičės kapinėse, o paminklas pervežtas į Voronežą.
Reino aukštupio žemuma

Reino aukštupio žemuma (vok. Oberrheinische Tiefebene, pranc. Fossé rhénan) – žemuma, esanti daugiausia Vokietijoje (nedidelė dalis Prancūzijoje), tarp Žuros ir Reino skalūninių kalnų. Ilgis ~300 km, plotis iki 40 km. Tai grabenas, užpildytas kainozojaus nuogulomis. Žemumą iš pietų šiaurėn kerta Reino upė.
Būdingi sukultūrinti kraštovaizdžiai: kviečių, cukrinių runkelių pasėliai, vynuogynai, sodai. Svarbiausi čia įsikūrę miestai: Karlsrūjė, Manheimas, Frankfurtas prie Maino, Strasbūras.
Albinas Žukauskas

Biografija

Gimė ir augo lietuviškame kaime šiaurės rytų Lenkijoje, dviejų berniukų ir keturių mergaičių šeimoje. Kaimo mokykloje dirbęs Stasys Tijūnaitis per metus suteikė pradinį išsilavinimą, vėliau lenkų administracinė valdžia mokyklą uždarė. Daug skaitė savarankiškai, knygas skolindamasis iš Seinų prieglaudoje atsidūrusios buvusios „Žiburio“ gimnazijos ir mieste atrastos kunigo Motiejaus Gustaičio buvusių bibliotekų. 1935 m. baigė Vilniaus Vytauto Didžiojo lietuvių gimnaziją, studijavo teisę Varšuvos universitete, vėliau Varšuvos Aukštesniojoje žurnalistų mokykloje.
1940–1941 m. laikraščio „Vilniaus balsas“ redaktorius, 1948–1953 m. Grožinės literatūros leidyklos vyriausiasis redaktorius. Buvo kalintas, 1953–1959 m. – Lietuvos kino studijos scenarijų skyriaus viršininkas, 1965–1972 m. – Literatūros fondo direktorius.
Spaudoje pradėjo bendradarbiauti 1928 m. Spausdino savo kūrinius leidiniuose „Naujoji gadynė“, „Kūryba ir kritika“, nagrinėjo literatūros ir kultūros problemas, socialinio gyvenimo klausimus. Išleido poezijos rinkinių, išvertė M. K. Sarbievijaus, J. Slovackio, T. Konvickio, M. Tanko, A. Tolstojaus ir kt. rašytojų kūrinių.
Shorea smithiana

Paplitimas

Natūraliai paplitusi Pietryčių Azijoje - Borneo saloje.

Augimvietės

Auga mišriuose sparneninių medžių miškuose, žemose iki 300 m aukščio altitudėse ant kalvų viršūnių bei jų šlaitų smėlingame dirvožemyje.

Matmenys

Tai vieni aukščiausiai augančių Azijoje medžių rūšių ir miško medžių viršutinės pakopos medis. Paprastai užauga iki 66 m aukščio ir iki 164 cm skersmens kamienu. Šiuo metu aukščiausias žinomas medis pagal (Roman Dial 2007) yra 82,27 m aukščio, auga Tavau Hils nacionaliniame parke (Tawau Hills National Park), Malaizijai priklausančioje Sabaho provincijoje, esančioje Borneo salos šiaurinėje dalyje.

Požymiai

Kamienas sakuotas. Lapkotis ir prielapis 20 mm ilgio. Žiedai rausvi 26 mm skersmens - šluotelėse. Vaisiai 21 mm ilgio, žali - rudi su trimis 145 mm ilgio sparneliais. Vaisiai išnešiojami vėjo.

Panaudojimas

Populiari dėl medienos. Dažnai naudojama grindinio dangai.

Pavadinimai

Mokslinio, lotynų kalba rūšies pavadinimo autorius Colin Fraser Symington gyvenęs 1905-1943 metais. Borneo saloje ji vadinama šiais pavadinimais:
Awang, Berat, Chempaga, Engkabang, Lempong merembong, Lempong tembaga, Mahambung, Meraka belong, Meranti rambai, Rambai, Seraya merah, Seraya timbau, Tengkawang rambai.
Stepanakertas

Istorija

Kaimas iki 1923 m. vadinosi Chankendy, bet buvo pervadintas armėnų kilmės rusų politiko S. Šaumiano (1878–1918) garbei. Po 1990 metų, Kaukazo respublikoms atsiskyrus nuo TSRS, armėnai miestą tebevadina Stepanakertu, o azeriai sugrąžino senąjį pavadinimą.
Pranas Gražys

Pranas Gražys (g. 1929 m. birželio 4 d. Mičionyse, Debeikių valsčius) – Lietuvos literatūros tyrinėtojas, habilituotas humanitarinių mokslų daktaras.

Biografija

1949 m. baigė Anykščių vidurinę mokyklą. 1959 m. baigė rusistiką Vilniaus universitete. 1963–1965 m. tęsė studijas Kazanės universiteto aspirantūroje. 1967 m. Kazanės universitete apsigynė disertaciją „Turgenevas ir romantizmas“, filologijos mokslų kandidatas. 1992 m. Vilniaus universitete jis apsigynė disertaciją „Dostojevskis ir romantizmas“, habilituotas humanitarinių mokslų daktaras.
1959–1962 m. Zarasų raj. Dusetų Kazimiero Būgos vidurinės mokyklos rusų kalbos ir literatūros mokytojas. Nuo 1965 m. Šiaulių pedagoginio instituto (nuo 1997 m. Šiaulių universitetas) dėstytojas, 1968–1973 m., 1977–1987 m., 1989–1996 m. Rusų literatūros (nuo 1992 m. Visuotinės literatūros) katedros vedėjas. Nuo 2002 m. profesorius. 1983–1986 m. rusų literatūrą dėstė Poznanės Adomo Mickevičiaus universitete.
Tyrinėja XIX a. rusų rašytojų, daugiausia F. Dostojevskio kūrybą, jos sąsajas su romantizmo tradicija.
Žmona Ona Gražienė (g. 1938 m.) – matematikos mokytoja. Sūnus Raimondas (g. 1966 m.), duktė Giedrė (g. 1967 m.).
We Want Eazy

Muzikinis klipas

Muzikinis „We Want Eazy“ klipas buvo išleistas 1989 m. Klipo veiksmas prasideda kalėjimo kameroje, kur Ice Cube ir Eazy-E kalbasi vienas su kitu. Kai daina prasideda, Eazy-E bėga nuo policininko, kuris jį gaudo ir tuo metu pameta kepurę. Kiti klipo veiksmai susideda iš Eazy-E dainuojančio ant scenos.
Elioto bangų teorija

Elioto bangų teorija yra biržos techninės analizės metodas, skirtas nuspėti akcijų rinkos elgesį ir tendencijas, pasiūlytas 1939 m. amerikiečių buhalterio Ralph Nelson Elliott. Elioto bangų teorijos metodas paremtas įsitikinimu, jog rinka veikia pagal tam tikrą tiksliai apibrėžtą modelį, kurį galima panaudoti nuspėjant jos judėjimus. Tiksliau tariant, anot šios teorijos, akcijų kainos yra valdomos tam tikrų bangų ciklų, priklausančių Fibonačio skaičių sekai (0, 1, 1, 2, 3, 5, 8, 13, 21 ir t. t.).
Fibonačio seka, kurią išreiškus santykiu tarp gretimų narių, nuolat artėjama prie aukso skaičiaus φ (fi), yra įžvelgiama įprastose gamtos struktūrose, pavyzdžiui: sraigės kiaute, gėlių žiedlapiuose ar net mūsų alkūnių bei pirštų sąnariuose. Elioto bangų teorijos šalininkai tvirtina, jog ši seka nuolatos vyraujau ir praeities rinkų kainose bei kad ji nuolat besikartoja, besiskirianti tik dydžio lygiais.

Teorijos esmė

Pasak Elioto bangų teorijos, rinka juda bangomis aukštyn žemyn ir šių bangų skaičius yra natūraliai nulemtas. Jei pati rinka yra bulių (angl. bull market), joje judėjimas vyksta penkiomis bangomis į viršų ir trimis žemyn, o atskirų kainų lentelės taip pat turi tokią pačią pasikartojančią geometriją.
Pirmoji, trečioji ir penktoji banga yra vadinamos impulso, o antroji ir ketvirtoji – korekcijos bangomis. Šios bangos savo ruožtu gali būti išskaidytos dar smulkiau. Kiekviena impulso banga susidaro iš 5 tendencijos bangų (1, 2, 3, 4, 5), o korekcijos banga – iš 3 korekcijos bangų (a, b, c). Kadangi a, b ir c bangų tendencija yra mažėjanti, tai jos skaidosi į 5-ias bangas žemyn, 3 viršun ir vėl 5-ias žemyn. Taip skaidant bangas išryškėja Fibonačio seka. Išskaidžius pilnai visas 8 bangas gaunamas Fibonačio sekos narys 34, iš jo – 144 ir taip toliau.
Lokių rinkoje (angl. bear market), modelis yra atvirkščias: penkios bangos žemyn ir trys į viršų.

Kritika

Teorija toli gražu nėra visuotinai priimta. Kritikai ją mano esant per daug plačią ir pernelyg priklausomą nuo subjektyvaus mąstymo, tai yra kad teoriją galima būtų panaudoti, nes ne visąlaik yra aiškus apibrėžimas, kada banga prasideda ir baigiasi. Kai kurie iš jų bangų teoriją vertina netgi kaip apgavystę bandant parduoti informaciją patikliems investuotojams.
Vienas iš didesnių nusiskundimų šia teorija yra, jog jei ji būtų teisinga ir jei ši žinia plačiai pasklistų, tiek daug investuotojų bandytų sekti jos modelį, jog šis neišvengiamai pasikeistų ir taptų beverčiu. Ši kritika iškyla prieš bet kokį rinką nuspėti bandantį modelį, paremtą visuomenės ir visuotinės rinkos duomenimis. Efektyvios rinkos hipotezė tvirtina, jog joks taip paremtas modelis negali atnešti teigiamo vidutinio pelno.
Pajevonio piliakalnis

Piliakalnis

Piliakalnio šlaitai statūs, 10 m aukščio. Aikštelė ovali, 150x76 m dydžio. Ją juosia pylimas, pietrytiniame pakraštyje apie 4 m aukščio ir 24 m pločio, iš kitų pusių – iki 2 m aukščio ir 11 m pločio. Pietrytinėje pusėje piliakalnis įtvirtintas dar vienu pylimu ir dviem grioviais. Už aikštelės pylimo – pirmasis 3,6 m pločio ir 1,65 m gylio griovys, už jo – 1,5 m aukščio ir 10 m pločio pylimas bei antrasis 2,8 m pločio ir 1,8 m gylio griovys. Aplink piliakalnį buvo įsikūrusi 12 ha papėdės gyvenvietė.

Aplinkiniai piliakalniai

Pilkalnio piliakalnis (Pilkalnis) 33 kmKudirkos Naumiesčio piliakalnis 26 km
Virbalio piliakalnis 12 kmMisviečių piliakalnis 12 km
Šakių piliakalnis 11 kmKaupiškių piliakalnis 8 kmKumelionių piliakalnis 31 kmPilupėnų piliakalnis 10 kmDabravolės piliakalnis 5,2 km
Vištyčio Lauko II piliakalnis 10 kmPiliakalnių piliakalnis (Vilkaviškis) 15 km